Nedbank: Wins kan met 74% daal | Netwerk24
Deur Nellie Brand-Jonker 05 Maart 2021 15:50
Die kernwins per aandeel gaan na verwagting met tussen 55% en 60% daal.
Die groter daling in basiese wins per aandeel hou verband met verskeie afskrywings.
Dit sluit in die R750 miljoen-afskrywing van die groep se belegging in Ecobank Transnational Incorporated (ETI), soos met sy halfjaarresultate bekend gemaak is.
Dit hou ook verband met Nedbank se deel van die afskrywing wat ETI self aan sy eie klandisiewaarde aangebring het van R528 miljoen.
Nog 'n rede vir die laer wins is die R345 miljoen-afskrywing van Nedbank se eie klandisiewaarde as gevolg van die swak bedryfsomgewing gegewe die impak van Covid-19.
Die groep sê sy onderliggende finansiële prestasie is in ooreenstemming met wat op 2 Desember aan die mark gesê is.
Sy balansstaat bly likied en goed gekapitaliseer op vlakke bo die minimum teikens wat die direksie goedgekeur het asook bo die minimum regulatoriese vereistes.
Beleggers hou asem op om te hoor of Nedbank 'n dividend gaan verklaar.
Banke mag weer dividende en bonusse van topbestuur hervat nadat die Reserwebank sy aanbeveling daaroor verander het.
John Storey, 'n aandele-ontleder van JP Morgan in Johannesburg, het in Februarie aan Bloomberg gesê hy verwag Nedbank gaan waarskynlik wag vir die halfjaar om 'n dividend te verklaar.